รัฐบาลไทย-ข่าวทำเนียบรัฐบาล-รมว.แรงงาน ส่งผู้ช่วยฯ มอบประกาศนียบัตรพร้อมเงิน สนับสนุนการประกอบอาชีพ กว่า 3 ล้านบาท แก่ผู้สำเร็จการฝึกปฏิบัติงานเทคนิคในประเทศญี่ปุ่น (IM JAPAN)
วันศุกร์ที่ 4 ธันวาคม 2563
รมว.แรงงาน ส่งผู้ช่วยฯ มอบประกาศนียบัตรพร้อมเงิน สนับสนุนการประกอบอาชีพ กว่า 3 ล้านบาท แก่ผู้สําเร็จการฝึกปฏิบัติงานเทคนิคในประเทศญี่ปุ่น (IM JAPAN)
รมว.แรงงาน มอบหมาย ผู้ช่วยฯ  มอบประกาศนียบัตร และเงินสนับสนุนการประกอบอาชีพแก่ผู้สําเร็จการฝึกปฏิบัติงานเทคนิคในประเทศญี่ปุ่น ( IM JAPAN)  ทั้งสิ้น 3,195,760 บาท พร้อมฝากความชื่นชมยินดีกับทั้ง 19 คน ซึ่งถือว่าเป็นกําลังสําคัญในการพัฒนาประเทศ
นายสุรชัย ชัยตระกูลทอง ผู้ช่วยรัฐมนตรีประจํากระทรวงแรงงาน เปิดเผยว่า กระทรวงแรงงาน ดําเนินการตามนโยบายของนายกรัฐมนตรี พลเอก ประยุทธ์ จันทร์โอชา ภายใต้การกํากับดูแลของรองนายกรัฐมนตรี พลเอก ประวิตร วงษ์สุวรรณ ในการส่งเสริมให้แรงงานไทยมีงานทํา ทั้งการทํางานในประเทศและต่างประเทศ สําหรับการเดินทางไปทํางานต่างประเทศนั้น ประเทศญี่ปุ่นถือได้ว่าเป็นตลาดแรงงานสําคัญที่มีศักยภาพ ทั้งในด้านของจํานวนรายได้ ตลอดจนความรู้และประสบการณ์การทํางาน อีกทั้งยังเป็นประเทศเป้าหมายที่แรงงานไทยให้ความสนใจ และต้องการจะเดินทางไปทํางานเป็นจํานวนมากด้วย ดังนั้น การที่ผู้ฝึกปฏิบัติงานฯ ได้เดินทางไปฝึกปฏิบัติงานเทคนิคในประเทศญี่ปุ่นจนครบระยะเวลาที่กําหนดจึงถือว่าเป็นโอกาสสําคัญที่จะได้รับรายได้ รวมทั้งเรียนรู้เทคนิค ทักษะการทํางาน และนําประสบการณ์มาปรับใช้ในการทํางานในประเทศไทย
“ ขอแสดงความยินดีและชื่นชมผู้สําเร็จการฝึกปฏิบัติงานเทคนิค ที่มีความรับผิดชอบ แสดงให้เห็นความมุมานะ อดทน ขยันขันแข็ง ในการฝึกปฏิบัติงานเทคนิคในประเทศญี่ปุ่นจนครบระยะเวลาที่กําหนด ผู้สําเร็จการฝึกปฏิบัติงานเทคนิคทุกคน ถือว่าเป็นผู้มีความสําคัญต่อการพัฒนาประเทศในด้านเศรษฐกิจ เพราะได้นําความรู้ ประสบการณ์ ทักษะต่างๆ รวมทั้งระเบียบวินัยที่ได้รับจากการฝึกปฏิบัติงานเทคนิคในประเทศญี่ปุ่นที่เข้มงวด เพื่อนําประสบการณ์ที่มีค่ากลับมาใช้ในการขับเคลื่อนการทํางานในสถานประกอบการ หรือการประกอบธุรกิจส่วนตัวในประเทศไทยอย่างมีประสิทธิภาพยิ่งขึ้น และขอให้นําเงินสนับสนุนการประกอบอาชีพที่ได้รับในวันนี้ไปใช้ให้เกิดประโยชน์ได้อย่างคุ้มค่าต่อตนเองและครอบครัวต่อไป ” ผู้ช่วยรัฐมนตรีประจํากระทรวงแรงงาน กล่าว
ด้านนายสุชาติ พรชัยวิเศษกุล อธิบดีกรมการจัดหางาน กล่าวว่า กระทรวงแรงงาน โดยกรมการจัดหางาน มีภารกิจในการบริการจัดส่งแรงงานไทยไปทํางานต่างประเทศ ซึ่งการจัดส่งแรงงานไทยไปฝึกปฏิบัติงานเทคนิคประเทศญี่ปุ่นนั้น เป็นการดําเนินการร่วมกับองค์กรพัฒนาแรงงานระดับนานาชาติประเทศญี่ปุ่น หรือองค์กร IM ประเทศญี่ปุ่น เพื่อการจัดส่งแรงงานโดยภาครัฐให้กับภาคเอกชนต่างประเทศ โดยกรมการจัดหางานทําหน้าที่รับสมัครและคัดเลือกผู้ฝึกปฏิบัติงานเทคนิค ตามหลักเกณฑ์ที่กําหนด ก่อนส่งเข้ารับการฝึกอบรมก่อนเดินทางเป็นระยะเวลา 4 เดือน ในหลักสูตรด้านภาษาญี่ปุ่น การดําเนินชีวิตในประเทศญี่ปุ่น ขนบธรรมเนียมประเพณี และวัฒนธรรมการทํางานของญี่ปุ่น ณ สถาบันพัฒนาฝีมือแรงงานที่กรมพัฒนาฝีมือแรงงานกําหนด
“ ที่ผ่านมามีผู้สําเร็จการฝึกปฏิบัติงานเทคนิคประเทศญี่ปุ่น โดยกรมการจัดหางานจัดส่ง จํานวน 5,282 คน และหลังจากฝึกปฏิบัติงานเทคนิคในญี่ปุ่นครบตามระยะเวลาที่กําหนดแล้ว เมื่อเดินทางกลับประเทศไทย ผู้ฝึกปฏิบัติงานเทคนิคจะได้รับประกาศนียบัตรรับรองการฝึกงาน และเงินสนับสนุนในการประกอบอาชีพ สําหรับผู้สําเร็จการฝึกปฏิบัติงานเทคนิค ระยะเวลา 3 ปี รับเงินสนับสนุน จํานวน 600,000 เยน และระยะเวลา 5 ปี รับเงินสนับสนุนเพิ่มอีก จํานวน 400,000 เยน สําหรับวันนี้ มีผู้สําเร็จการฝึกปฏิบัติงานเทคนิค จํานวน 19 คน โดยเป็นผู้สําเร็จการฝึกปฏิบัติงานเทคนิคครบ 3 ปี จํานวน 16 คน ได้รับเงินคนละ 177,780 บาท และผู้ฝึกปฏิบัติงานครบ 5 ปี ที่ได้รับเงินเพิ่มเติม จํานวน 3 คน ได้รับเงินคนละ118,520 บาท จํานวน 2 คน และได้รับเงินจํานวน 114,240 บาท จํานวน 1 คน (ขึ้นอยู่กับอัตราแลกเปลี่ยนเงินไทย ณ วันที่โอนเงินมา) รวมเป็นเงินทั้งสิ้น 3,195,760 บาท โดยแบ่งเป็นผู้สําเร็จการฝึกปฏิบัติงานในสาขางานผลิตชิ้นส่วนรถยนต์และยานพาหนะสําหรับการขนส่ง 7 คน สาขางานผลิตเครื่องจักรกลและชิ้นส่วนประกอบ 3 คน สาขางานผลิตชิ้นส่วนโลหะ 4 คน สาขางานผลิตแผงวงจรและอุปกรณ์อิเล็กทรอนิกส์ 2 คน สาขางานพ่นสี 2 คน และงานก่อสร้าง 1 คน” นายสุชาติฯ กล่าว
ทั้งนี้ ผู้ที่สนใจสมัครผู้ฝึกปฏิบัติงานเทคนิคในประเทศญี่ปุ่นโดยผ่านองค์กร IM Japan สามารถติดตามข่าวสารการรับสมัครได้ที่เว็บไซต์ www.doe.go.th และสอบถามรายละเอียดเพิ่มเติมได้ที่ กองบริหารแรงงานไทยไปต่างประเทศ โทร.02-245-9428, 02-245-1021 หรือสํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1-10 หรือที่สายด่วนกระทรวงแรงงาน โทร.1506 กด 2 กรมการจัดหางาน